మరో 100 శిక్షణ కేంద్రాలు
- టియువి రుయిన్‌లాండ్‌ నైఫ్‌ అకాడమీ
- తెలుగు రాష్ట్రాలపై ప్రధాన దృష్టి
               నవతెలంగాణ-హైదరాబాద్‌:అగ్ని ప్రమాద భద్రతా కోర్సులు అందించే టియువి రుయిన్‌లాండ్‌ నైఫ్‌ అకాడమీ రానున్న ఒక్కటి, రెండేళ్లలో మరో 100 శిక్షణ కేంద్రాలను ఏర్పాటు చేయనున్నట్లు ప్రకటించింది. మంగళవారం హైదరాబాద్‌లో ఆ సంస్థ డైరెక్టర్‌ ఎంవి థామస్‌ విలేకరులతో మాట్లాడుతూ ప్రస్తుతం దేశ వ్యాప్తంగా తమకు 170 కేంద్రాలున్నాయని చెప్పారు. ఇందులో ఆంధ్రప్రదేశ్‌, తెలంగాణ రాష్ట్రాల్లోనూ 7 కేంద్రాలున్నాయన్నారు. మరో రెండేళ్లలో ఈ రాష్ట్రాల్లోనూ కొత్తగా 15 శాఖలను అందుబాటులోకి తేనున్నామని తెలిపారు. ఈ శాఖల విస్తరణకు రూ.9-10 కోట్ల పెట్టుబడులు పెట్టనున్నామని, ఈ ఏడాదిలోనే రూ.2.50 కోట్ల వ్యయం చేయనున్నామని పేర్కొన్నారు. తమ సంస్థ నాలుగు మాసాలు, ఏడాది కాలపరిమితి కలిగిన కోర్సులు అందిస్తుందని, ఇందుకోసం రూ.60వేల నుంచి రూ.85వేల వరకు ఫీజులు వసూలు చేస్తామన్నారు. శిక్షణ పొందిన వారిలో 60-70 శాతం మంది అభ్యర్థులకు ఉద్యోగాలు లభిస్తున్నాయన్నారు. 23 ఏళ్ల తమ ప్రస్థానంలో లక్ష మందికి శిక్షణ అందించామన్నారు. ప్రస్తుతం ప్రతి ఏడాది 6000 మందికి శిక్షణిస్తున్నామన్నారు. తమ సంస్థలో శిక్షణ తీసుకున్న వారు ఎల్‌అండ్‌టి, ఐవిఆర్‌సిఎల్‌, హైదరాబాద్‌ ఇంటర్నేషనల్‌ ఎయిర్‌పోర్టు తదితర కంపెనీలతో పాటు విదేశాల్లోనూ పని చేస్తున్నారని పేర్కొన్నారు.
మీ స్నేహితులకు రికమెండ్ చెయ్యండి